# บันทึกหลักการและเหตุผล

ประกอบร่างเทศบัญญัติเทศบาลตำบลโพนแพง

เรื่อง การจัดการสิ่งปฏิกูลและมูลฝอย พ.ศ. ...............

---------------------------------------------------

**หลักการ**

# โดยเป็นการสมควรปรังปรุงเทศบัญญัติเทศบาลตำบลโพนแพง เรื่อง การจัดการสิ่งปฏิกูลและมูลฝอย

## เหตุผล

เพื่อให้การจัดการสิ่งปฏิกูลและมูลฝอยในเขตเทศบาลตำบลโพนแพงเป็นไปตามหลักเกณฑ์ การพัฒนาอย่างยั่งยืนโดยจัดให้มีระบบการจัดการและกำจัดสิ่งปฏิกูลและมูลฝอยที่สอดคล้องกับสภาพท้องถิ่นและสภาวการณ์กฎหมายในปัจจุบัน จึงตราเทศบัญญัตินี้

**เทศบัญญัติเทศบาลตำบลโพนแพง**

**เรื่อง การจัดการสิ่งปฏิกูลและมูลฝอย พ.ศ. ...............**

**-----------------------------------------------**

โดยเป็นการสมควรปรับปรุงเทศบัญญัติเทศบาลตำบลโพนแพง เรื่อง การจัดการสิ่งปฏิกูลและมูลฝอยให้มีความสอดคล้องกับสภาพท้องถิ่นและสภาวการณ์กฎหมายในปัจจุบัน

อาศัยอำนาจตามความในมาตรา 60 มาตรา 63 แห่งพระราชบัญญัติเทศบาล พ.ศ.2496 แก้ไขเพิ่มเติมถึง(ฉบับที่ 1๔) พ.ศ. 25๖๒ ประกอบมาตรา 34/3 แห่งพระราชบัญญัติรักษาความสะอาดและความเป็นระเบียบเรียบร้อยของบ้านเมือง พ.ศ. 2535 แก้ไขเพิ่มเติมถึง(ฉบับที่ 2) พ.ศ. 2560 และมาตรา 20 มาตรา 54 มาตรา 63 แห่งพระราชบัญญัติการสาธารณสุข พ.ศ. 2535 แก้ไขเพิ่มเติมถึง(ฉบับที่ 3) พ.ศ. 2560 โดยความเห็นชอบของสภาเทศบาลตำบลโพนแพงและผู้ว่าราชการจังหวัดสกลนคร จึงตราเทศบัญญัติไว้ดังต่อไปนี้

ข้อ 1 เทศบัญญัตินี้เรียกว่า “เทศบัญญัติเทศบาลตำบลโพนแพง เรื่อง การจัดการสิ่งปฏิกูลและมูลฝอย พ.ศ. ..................... ”

ข้อ 2 เทศบัญญัตินี้ให้ใช้บังคับในเขตเทศบาลตำบลโพนแพง ตั้งแต่เมื่อได้ประกาศไว้โดยเปิดเผย ที่ สำนักงานเทศบาลตำบลโพนแพงแล้วเจ็ดวัน

ข้อ 3 ให้ยกเลิกเทศบัญญัติเทศบาลตำบลโพนแพง เรื่อง การจัดการสิ่งปฏิกูลและ มูลฝอย พ.ศ. 255๖

ข้อ 4 ในเทศบัญญัตินี้

“มูลฝอย” หมายความว่า เศษกระดาษ เศษผ้า เศษอาหาร เศษสินค้า เศษวัสดุ ถุงพลาสติก ภาชนะที่ใส่อาหาร เถ้า มูลสัตว์ ซากสัตว์ หรือสิ่งอื่นใดที่เก็บกวาดจากถนน ตลาด ที่เลี้ยงสัตว์ หรือที่อื่นแต่ไม่รวมถึงมูลฝอยติดเชื้อ

“มูลฝอยนำกลับมาใช้ใหม่” หมายความว่า มูลฝอยที่สามารถนำกลับมาใช้ใหม่หรือนำมาผลิตเป็นผลิตภัณฑ์ใหม่ได้

“มูลฝอยที่เป็นพิษหรืออันตรายจากชุมชน” หมายความว่า ขยะที่มีองค์ประกอบหรือปนเปื้อนวัตถุอันตรายชนิดต่างๆ ซึ่งได้แก่ วัตถุระเบิด วัตถุไวไฟ วัตถุออกซิไดซ์ วัตถุมีพิษ วัตถุที่ทำให้ เกิดโรค วัตถุกรรมมันตรังสี วัตถุที่ทำให้เกิดการเปลี่ยนแปลงทางพันธุกรรม วัตถุกัดกร่อน วัตถุที่ทำให้เกิดการระคายเคือง วัตถุอย่างอื่นไม่ว่าจะเป็นเคมีภัณฑ์หรือสิ่งอื่นใดที่ทำให้เกิดอันตรายแก่บุคคล สัตว์ พืช ทรัพย์สินหรือสิ่งแวดล้อม เช่นถ่านไฟฉาย หลอดฟลูออเรสเชนต์ แบตเตอรี่โทรศัพท์เคลื่อนที่ ภาชนะบรรจุสารกำจัดศัตรูพืช กระป๋องบรรจุสีหรือสารเคมี เป็นต้น

“น้ำชะมูลฝอย” หมายความว่า ของเหลวที่ไหลชะผ่านหรือของเหลวที่ออกมาจากมูลฝอยซึ่งอาจประกอบด้วยสารละลายหรือสารแขวนลอยผสมอยู่

“อาคารอยู่รวมอาศัย” หมายความว่า อาคารหรือส่วนใดส่วนหนึ่งของอาคารที่ใช้เป็นที่อยู่อาศัยสำหรับหลายครอบครัว โดยแบ่งออกเป็นหน่วยแยกจากกันสำหรับแต่ละครอบครัว

“อาคาร” หมายความว่า ตึก บ้าน เรือน โรง ร้าน แพ คลังสินค้า สำนักงานหรือสิ่งที่สร้างขึ้นอย่างอื่นซึ่งบุคคลอาจเข้าอยู่หรือเข้าใช้สอยได้

“ผู้ซึ่งก่อให้เกิดมูลฝอย” หมายความว่า ประชาชน และเจ้าของหรือผู้ครอบครองอาคาร สถานประกอบการ สถานบริการ โรงงานอุตสาหกรรม ตลาด หรือสถานที่ใดๆ ที่เป็นแหล่งกำเนิดมูลฝอย

“สิ่งปฏิกูล” หมายความว่า อุจจาระหรือปัสสาวะของคน หรือสิ่งอื่นใดที่ปนเปื้อนอุจจาระหรือปัสสาวะ

“การจัดการสิ่งปฏิกูลและมูลฝอย” หมายความว่า กระบวนการดำเนินการตั้งแต่การรองรับ การขน และการกำจัดสิ่งปฏิกูลและมูลฝอย

“การกำจัดสิ่งปฏิกูล” หมายความว่า การปรับปรุงหรือแปรสภาพสิ่งปฏิกูลให้ปราศจากมลภาวะสภาพอันน่ารังเกียจ หรือการก่อให้เกิดโรค เพื่อนำไปใช้ประโยชน์หรือทำลาย

“กากตะกอน” หมายความว่า ส่วนที่เป็นของแข็งซึ่งเหลือจากการกำจัดสิ่งปฏิกูล

“เทศบาล” หมายความว่า เทศบาลตำบลโพนแพง

“เจ้าพนักงานท้องถิ่น” หมายความว่า นายกเทศมนตรีตำบลโพนแพง

“เจ้าพนักงานสาธารณสุข” หมายความว่า เจ้าพนักงานซึ่งได้รับการแต่งตั้งจากรัฐมนตรีว่าการกระทรวงสาธารณสุขให้ปฏิบัติการตามพระราชบัญญัติการสาธารณสุข พ.ศ.2535

ข้อ 5 ให้นายกเทศมนตรีตำบลโพนแพง เป็นผู้รักษาการให้เป็นไปตามเทศบัญญัตินี้ และให้มีอำนาจออกระเบียบ ประกาศ หรือคำสั่งเพื่อปฏิบัติการให้เป็นไปตามเทศบัญญัตินี้

**หมวด 1**

**บททั่วไป**

ข้อ 6 การจัดการสิ่งปฏิกูลและมูลฝอยในเขตเทศบาลให้เป็นอำนาจหน้าที่ของเทศบาล

ในการดำเนินการตามวรรคหนึ่งเทศบาลอาจร่วมกับหน่วยงานของรัฐหรือราชการส่วนท้องถิ่นอื่นดำเนินการภายใต้ข้อตกลงร่วมกันก็ได้

ในกรณีที่มีเหตุอันสมควรเทศบาลอาจมอบหมายให้บุคคลใดดำเนินการขน หรือกำจัดสิ่งปฏิกูลและมูลฝอยแทนภายใต้การควบคุมดูแลของเทศบาลหรืออาจอนุญาตให้บุคคลใดเป็นผู้ดำเนินกิจการรับทำการขน หรือกำจัดสิ่งปฏิกูลหรือมูลฝอยโดยทำเป็นธุรกิจหรือโดยได้รับประโยชน์ตอบแทนด้วยการคิดค่าบริการก็ได้

บทบัญญัติตามข้อนี้ มิให้ใช้บังคับกับการจัดการสิ่งปฏิกูลหรือวัสดุที่ไม่ใช้แล้วซึ่งต้องจัดการตามกฎหมายว่าด้วยโรงงาน แต่ให้ผู้ดำเนินกิจการโรงงานที่มีสิ่งปฏิกูลหรือวัสดุที่ไม่ใช้แล้วและผู้ดำเนินกิจการรับทำการขน หรือกำจัดสิ่งปฏิกูลหรือวัสดุที่ไม่ใช้แล้วดังกล่าวแจ้งการดำเนินกิจการเป็นหนังสือต่อเจ้าพนักงานท้องถิ่น

ข้อ 7 เทศบาลอาจมอบหมายให้บุคคลอื่นดำเนินการจัดการสิ่งปฏิกูลหรือมูลฝอยแทนหรือจะอนุญาตให้บุคคลใดดำเนินกิจการขนสิ่งปฏิกูลหรือมูลฝอยโดยทำเป็นธุรกิจหรือโดยได้รับประโยชน์ตอบแทนด้วยการคิดค่าบริการ

ข้อ 8 ห้าม ถ่าย เท ทิ้ง หรือทำให้มีขึ้นในที่หรือทางสาธารณะซึ่งสิ่งปฏิกูลหรือมูลฝอย นอกจากถ่าย เท ทิ้ง หรือกำจัด ณ สถานที่หรือตามวิธีที่เทศบาลกำหนดหรือจัดไว้ให้

ข้อ 9 เทศบาลหรือหน่วยงานของรัฐหรือราชการส่วนท้องถิ่นอื่นที่ดำเนินการภารกิจตามข้อตกลงร่วมกันและบุคคลซึ่งเทศบาลมอบหมายให้ดำเนินการขนสิ่งปฏิกูลหรือมูลฝอย และกำจัดสิ่งปฏิกูลหรือมูลฝอยภายใต้การควบคุมดูแลของเทศบาลรวมทั้งบุคคลซึ่งได้รับใบอนุญาตจากเจ้าพนักงานท้องถิ่นให้ดำเนินกิจการรับทำการขน สิ่งปฏิกูลหรือมูลฝอย และกำจัดสิ่งปฏิกูลหรือมูลฝอยโดยทำเป็นธุรกิจหรือโดยได้รับประโยชน์ตอบแทนด้วยการคิดค่าบริการ แล้วแต่กรณี ต้องดำเนินการให้เป็นไปตามหลักเกณฑ์ วิธีการ และเงื่อนไขที่กำหนดไว้ตามเทศบัญญัตินี้

ข้อ 10 ในกรณีที่มีการจัดงานมหรสพ งานเทศกาล งานแสดงสินค้า การชุมนุมสาธารณะหรือกิจกรรมอื่นใดในลักษณะทำนองเดียวกันซึ่งใช้เวลาในการดำเนินการตั้งแต่สามชั่วโมงขึ้นไป ผู้จัดหรือผู้รับผิดชอบการดำเนินการดังกล่าว ต้องจัดให้มีภาชนะรองรับสิ่งปฏิกูลและมูลฝอย ส้วม ส้วมส่วนรวม ส้วมเคลื่อนที่ หรือส้วมชั่วคราวที่ถูกสุขลักษณะสำหรับให้บริการอย่างเพียงพอ

เมื่อการดำเนินการตามวรรคหนึ่งเสร็จสิ้น ในกรณีที่มีการติดตั้งส้วมเคลื่อนที่หรือส้วมชั่วคราว ให้ผู้จัดหรือผู้รับผิดชอบรื้อถอนและปรับสภาพพื้นที่บริเวณดังกล่าวให้เรียบร้อยและถูกสุขลักษณะ ในการนี้ให้เจ้าพนักงานท้องถิ่นหรือเจ้าพนักงานสาธารณสุขมีอำนาจตรวจสอบความเรียบร้อยในการรื้อถอนและปรับสภาพพื้นที่ดังกล่าว

หมวด 2

หลักเกณฑ์ วิธีการ และมาตรการเกี่ยวกับสุขลักษณะในการจัดการมูลฝอย

ส่วนที่ 1

การเก็บมูลฝอย

ข้อ 1๑ เพื่อประโยชน์ในการเก็บมูลฝอย ให้ผู้ซึ่งก่อให้เกิดมูลฝอยคัดแยกมูลฝอยและทิ้งให้ถูกสุขลักษณะตามประเภทภาชนะรองรับมูลฝอยที่ที่เทศบาลจัดไว้ให้ ซึ่งอย่างน้อยต้องแยกมูลฝอยและมูลฝอยที่เป็นพิษหรืออันตรายจากชุมชน

ให้เจ้าของหรือผู้ครอบครองสถานที่เอกชนที่เปิดให้ประชาชนเข้าไปสถานที่โดยเป็นลักษณะการประกอบธุรกิจต้องจัดให้มีภาชนะรองรับมูลฝอย

ข้อ 1๒ ให้เจ้าของหรือผู้ครอบครองอาคารอยู่อาศัยรวม อาคารชุด หอพัก หรือโรงแรมที่มีจำนวนห้องพักตั้งแต่แปดสิบห้องขึ้นไป หรือมีพื้นที่ใช้สอยมากกว่าสี่พันตารางเมตรขึ้นไป หรือเจ้าของหรือผู้ครอบครองอาคาร สถานประกอบการ สถานบริการ โรงงานอุตสาหกรรม ตลาดหรือสถานที่ใดๆ ที่มีปริมาณมูลฝอยตั้งแต่สองลูกบาศก์เมตรต่อวัน จัดให้มีที่พักรวมมูลฝอย ภาชนะรองรับมูลฝอย และมูลฝอยนำกลับมาใช้ใหม่หรือภาชนะรองรับที่มีขนาดใหญ่ตามความเหมาะสมหรือตามที่เจ้าพนักงานท้องถิ่นกำหนด

ข้อ 1๓ ที่พักรวมมูลฝอยต้องเป็นไปตามหลักเกณฑ์และสุขลักษณะดังต่อไปนี้

1. เป็นอาคารหรือเป็นห้องแยกเป็นสัดส่วนเฉพาะที่มีการป้องกันน้ำฝน หรือภาชนะรองรับมูลฝอยและมูลฝอยนำกลับมาใช้ใหม่ที่มีขนาดใหญ่ที่สามารถบรรจุมูลฝอยได้ไม่น้อยกว่าสองวัน
2. มีพื้นที่และผนังของอาคารหรือห้องแยกตาม(๑) ต้องเรียบ มีการป้องกันน้ำซึมหรือน้ำเข้า ทำด้วยวัสดุที่ทนทาน ทำความสะอาดง่าย สามารถป้องกันสัตว์และแมลงพาหะนำโรค และมีการระบายอากาศ
3. มีรางหรือท่อระบายน้ำหรือระบบบำบัดน้ำเสีย เพื่อรวบรวมน้ำเสียไปจัดการตามที่กฎหมายที่เกี่ยวข้องกำหนด
4. มีประตูกว้างเพียงพอให้สามารถเคลื่อนย้ายมูลฝอยได้โดยสะดวก
5. มีการกำหนดขอบเขตบริเวณที่ตั้งสถานที่พักรวมมูลฝอย มีข้อความที่มีขนาดเห็นได้ชัดเจนว่า “ที่พักรวมมูลฝอย”และมีการดูแลรักษาความสะอาดอย่างสม่ำเสมอ

ที่พักรวมมูลฝอยต้องตั้งอยู่ในสถานที่สะดวกต่อการเก็บรวบรวมและขนถ่ายมูลฝอยและอยู่ห่างจากแหล่งน้ำเพื่อการอุปโภคบริโภคและสถานที่ประกอบหรือปรุงอาหาร ตามที่เจ้าพนักงานท้องถิ่นกำหนด

ข้อ 1๔ ภาชนะรองรับมูลฝอยและมูลฝอยนำกลับมาใช้ใหม่ที่มีขนาดใหญ่ ซึ่งมีปริมาณตั้งแต่สองลูกบาศก์เมตรขึ้นไป ต้องเป็นไปตามหลักเกณฑ์และสุขลักษณะดังต่อไปนี้

(๑) มีความแข็งแรง ทนทาน ไม่รั่วซึม มีลักษณะปิดมิดชิด สามารถป้องกันสัตว์และแมลงพาหะนำโรคได้ สะดวกต่อการขนถ่ายมูลฝอย และสามารถล้างทำความสะอาดได้ง่าย มีระบบรวบรวมและป้องกันน้ำชะมูลฝอยไหลปนเปื้อนสู่สิ่งแวดล้อม

(๒) มีการทำความสะอาดอย่างสม่ำเสมอ

ภาชนะรองรับมูลฝอยและมูลฝอยนำกลับมาใช้ใหม่ที่มีขนาดใหญ่ต้องตั้งอยู่ในบริเวณที่เหมาะสมสะดวกต่อการขนย้ายและไม่กีดขวางเส้นทางจราจร แยกเป็นสัดส่วนเฉพาะ พื้นฐานเรียบ มั่นคง แข็งแรง ทำความสะอาดง่าย มีรางหรือท่อระบายน้ำทิ้งหรือระบบบำบัดน้ำเสีย เพื่อรวบรวมน้ำเสียไปจัดการตามที่กฎหมายที่เกี่ยวข้องกำหนด ห่างจากแหล่งน้ำเพื่ออุปโภคบริโภคและสถานที่ประกอบหรือปรุงอาหารตามที่เจ้าพนักงานท้องถิ่นกำหนด

ส่วนที่ 2

สุขลักษณะในการขนมูลฝอย

ข้อ ๑๕ เทศบาลหรือหน่วยงานของรัฐหรือราชการส่วนท้องถิ่นอื่นที่ดำเนินการภายใต้ข้อตกลงร่วมกัน บุคคลซึ่งเทศบาลมอบหมายให้ดำเนินการเก็บมูลฝอยภายใต้การควบคุมดูแลของเทศบาล และบุคคลซึ่งได้รับใบอนุญาตจากเจ้าพนักงานท้องถิ่นให้ดำเนินกิจการรับทำการเก็บมูลฝอยโดยทำเป็นธุรกิจหรือโดยได้รับประโยชน์ตอบแทนด้วยการคิดค่าบริการ แล้วแต่กรณีต้องจัดให้มีผู้ปฏิบัติงานซึ่งทำหน้าที่ที่เกี่ยวกับการเก็บรวบรวมและคัดแยกมูลฝอย และจัดให้มีอุปกรณ์ป้องกันอันตรายส่วนบุคคลที่เหมาะสมสำหรับผู้ปฏิบัติงาน ผู้ปฏิบัติงานดังกล่าวต้องได้รับการตรวจสุขภาพประจำปีด้วย

ข้อ ๑๖ ในกรณีที่เทศบาลร่วมกับหน่วยงานของรัฐหรือหน่วยงานท้องถิ่นอื่นที่ดำเนินการภายใต้ข้อตกลงร่วมกัน หรือบุคคลซึ่งเทศบาลมอบหมายให้ดำเนินการเก็บขนหรือกำจัดมูลฝอยภายใต้การควบคุมดูแลของเทศบาลและบุคคลซึ่งได้รับใบอนุญาตจากเจ้าพนักงานท้องถิ่นให้ดำเนินกิจการรับทำการเก็บ ขน หรือกำจัดมูลฝอยโดยทำเป็นธุรกิจหรือโดยได้รับประโยชน์ตอบแทนด้วยการคิดค่าบริการแล้วแต่กรณี ที่จัดให้มีสถานที่คัดแยกมูลฝอยในเขตเทศบาล ต้องดำเนินการให้เป็นไปตามหลักเกณฑ์และสุขลักษณะดังต่อไปนี้

1. เป็นพื้นที่เฉพาะมีขนาดเพียงพอ เหมาะสม สามารถรองรับมูลฝอยที่จะนำเข้ามาคัดแยกได้มีการรักษาบริเวณโดยรอบให้สะอาดและเป็นระเบียบอยู่เสมอ
2. มีแสงสว่างเพียงพอสามารถมองเห็นวัตถุต่างๆ ได้ชัดเจน
3. มีการระบายอากาศเพียงพอต่อการปฏิบัติงาน
4. จัดให้มีห้องน้ำ ห้องส้วม อ่างล้างมือที่สะอาด เพียงพอ สำหรับใช้งานและชำระล้างร่างกาย
5. มีการป้องกันสัตว์และแมลงพาหะนำโรค
6. มีการป้องกันฝุ่นละออง กลิ่น เสียง ความสั่นสะเทือน หรือการดำเนินการที่อาจก่อให้เกิดเหตุรำคาญหรือผลกระทบต่อสุขภาพของประชาชนตามกฎหมายที่เกี่ยวข้อง
7. จัดให้มีอุปกรณ์ป้องกันอัคคีภัย และมีการบำรุงรักษาให้พร้อมใช้งานตลอดเวลา
8. มีระบบรวบรวมและบำบัดน้ำเสีย และน้ำทิ้งที่ระบายบออกสู่ภายนอกเป็นไปตามเกณฑ์มาตรฐานคุณภาพน้ำทิ้งตามกฎหมายที่เกี่ยวข้องกำหนด

ในกรณีวิสาหกิจชุมชนหรือกลุ่มชุมชนดำเนินการคัดแยกมูลฝอยในลักษณะที่ไม่เป็นการค้าหรือแสวงหากำไร ต้องแจ้งเทศบาลทราบเพื่อกำกับดูแลการดำเนินการให้ถูกต้องตามสุขลักษณะ

ข้อ ๑๗ ห้ามผู้ประกอบกิจการหรือผู้ครอบครองโรงงานอุตสาหกรรมที่เป็นแหล่งกำเนิดมูลฝอย ทิ้งสิ่งของที่ไม่ใช้แล้วหรือของเสียทั้งหมดที่เกิดขึ้นจากการประกอบกิจการโรงงาน ของเสียจากวัตถุดิบ ของเสียที่เกิดขึ้นในกระบวนการผลิต ของเสียที่เป็นผลิตภัณฑ์เสื่อมคุณภาพ และของเสียอันตรายตามกฎหมายว่าด้วยโรงงาน ปะปนกับมูลฝอย

กรณีที่มีของเสียอันตรายหรือของเสียไม่อันตรายปนอยู่กับสิ่งปฏิกูลหรือมูลฝอยที่เทศบาลจัดเก็บ ให้เทศบาลแจ้งให้พนักงานเจ้าหน้าที่ตามกฎหมายว่าด้วยโรงงานดำเนินการตามกฎหมายว่าด้วยโรงงานต่อไป

ข้อ ๑๘ ในการจัดเก็บมูลฝอยเทศบาลอาจประกาศกำหนดวัน เวลา สถานที่ และเส้นทางการเก็บและขนมูลฝอยให้ผู้ก่อให้เกิดมูลฝอยทราบล่วงหน้าเป็นเวลาพอสมควร

ในกรณีมีเหตุผลความจำเป็นทำให้ไม่สามารถเก็บและขนมูลฝอยตามประกาศในวรรคหนึ่งได้ให้แจ้งผู้ก่อให้เกิดมูลฝอยทราบล่วงหน้าโดยวิธีหนึ่งวิธีใดภายในเวลาอันสมควร

ส่วนที่ 3

การจัดการมูลฝอย

ข้อ ๑๙ การดำเนินการขนมูลฝอยต้องดำเนินการให้เป็นไปตามหลักเกณฑ์และสุขลักษณะดังต่อไปนี้

(๑) ให้แยกขนมูลฝอยตามประเภทหรือกำหนดวันในการขนตามประเภทของมูลฝอยหรือตามที่เทศบาลกำหนด

(๒) ใช้ยานพาหนะขนมูลฝอยมี่มีลักษณะตามที่กำหนดในเทศบัญญัตินี้ และต้องมีการทำความสะอาดยานพาหนะ อุปกรณ์ต่างๆ ที่เกี่ยวกับการขนมูลฝอย และบริเวณที่จอดเก็บยานพาหนะเป็นประจำทุกวัน

ข้อ 2๐ ยานพาหนะขนมูลฝอยต้องมีลักษณะดังต่อไปนี้

(๑) ตัวถังบรรจุมูลฝอยแข็งแรงมีความทนทาน ไม่รั่วซึม มีลักษณะปกปิด เป็นแบบที่ง่ายต่อการบรรจุ ขนถ่าย และทำความสะอาดง่าย ตัวถังไม่สูงเกินไปหรืออยู่ในระดับที่ปลอดภัยต่อสุขภาพของผู้ปฏิบัติงานในขณะขนถ่ายมูลฝอย

(๒) มีการป้องกันหรือมีการติดตั้งภาชนะรองรับน้ำจากมูลฝอย เพื่อมิให้ไหลตลอดการปฏิบัติงานและนำน้ำเสียจากมูลฝอยไปบำบัดในระบบบำบัดน้ำเสีย

(๓) มีลักษณะหรือสัญญาณไฟติดไว้ประจำยานพาหนะชนิดไม่ก่อให้เกิดความรำคาญและสามารถมองเห็นได้ในระยะไกล เปิดให้สัญญาณขณะปฏิบัติงานเพื่อป้องกันอุบัติเหตุ

กรณีบุคคลหรือนิติบุคคลซึ่งได้รับมอบจากเทศบาลให้เป็นผู้ดำเนินการเก็บขน หรือกำจัดมูลฝอยภายใต้การดูแลของเทศบาลให้บุคคลหรือนิติบุคคลนั้นแสดงชื่อเทศบาลด้วยตัวหนังสือที่มีขนาดสามารถมองเห็นได้ชัดเจนไว้ที่ภายนอกตัวถังด้านข้างทั้งสองด้านของยานพาหนะขนมูลฝอย พร้อมกับแสดงแผ่นป้ายขนาดที่สามารถมองเห็นไดชัดเจน ระบุชื่อ ที่อยู่ หมายเลขโทรศัพท์ของบุคคลหรือนิติบุคคลนั้นไว้ที่ยานพาหนะขนมูลฝอยในบริเวณที่บุคคลภายนอกสามรถมองเห็นได้อย่างชัดเจน

กรณีบุคคลหรือนิติบุคคลที่ได้รับอนุญาต ให้ผู้ได้รับอนุญาตแสดงชื่อบุคคลหรือนิติบุคคล เลขที่ใบอนุญาตของบริษัทด้วยตัวหนังสือที่มีขนาดสามารถมองเห็นได้ชัดเจนไว้ที่ภายนอกตัวถังด้านข้างทั้งสองด้านของยานพาหนะขนมูลฝอย พร้อมกับแสดงแผ่นป้ายขนาดที่สามารถมองเห็นได้ชัดเจน ระบุชื่อ ที่อยู่ หมายเลขโทรศัพท์ของบุคคลหรือนิติบุคคลนั้นไว้ที่ยานพาหนะขนมูลฝอยบริเวณที่บุคคลภายนอกสามารถมองเห็นได้อย่างชัดเจน

ข้อ 2๑ ในกรณีที่มีความจำเป็นเทศบาลร่วมกับหน่วยงานของรัฐหรือองค์กรปกครองส่วนท้องถิ่นอื่นที่ดำเนินการภายใต้ข้อตกลงร่วมกัน หรือบุคคลซึ่งเทศบาลมอบหมายให้ดำเนินการเก็บและขนมูลฝอยภายใต้การควบคุมดูแลของเทศบาลและบุคคลซึ่งได้รับอนุญาตจากเจ้าพนักงานท้องถิ่นให้ดำเนินกิจการรับทำการเก็บและขน มูลฝอยโดยทำเป็นธุรกิจหรือโดยได้รับประโยชน์ตอบแทนด้วยการคิดค่าบริการแล้วแต่กรณี อาจจัดให้มีสถานีขนถ่ายมูลฝอยก็ได้

ส่วนที่ 4

การกำจัดมูลฝอย

ข้อ 2๒ เทศบาลร่วมกับหน่วยงานของรัฐหรือราชการส่วนท้องถิ่นอื่นที่ดำเนินการภายใต้ข้อตกลงร่วมกัน หรือบุคคลซึ่งเทศบาลมอบให้ดำเนินการกำจัดมูลฝอยภายใต้การควบคุมดูแลของเทศบาล และบุคคลซึ่งได้รับใบอนุญาตจากเจ้าพนักงานท้องถิ่นให้ดำเนินกิจการรับทำการกำจัดมูลฝอยโดยทำเป็นธุรกิจหรือโดยได้รับประโยชน์ตอบแทนด้วยการคิดค่าบริการแล้วแต่กรณี ต้องจัดให้มีผู้ปฏิบัติงานซึ่งทำหน้าที่กำจัดมูลฝอย และจัดให้มีอุปกรณ์หรือเครื่องมือปฐมพยาบาลติดตั้งไว้ในบริเวณสถานที่กำจัดมูลฝอยด้วย

ผู้ปฏิบัติหน้าที่กำจัดมูลฝอยตามวรรคหนึ่ง ต้องได้รับการตรวจสุขภาพประจำปี และผ่านการฝึกอบรมให้มีความรู้ด้านสุขอนามัยและความปลอดภัยในการทำงาน ตามหลักเกณฑ์ วิธีการ และเงื่อนไขที่เจ้าพนักงานท้องถิ่นกำหนด

ข้อ 2๓ การกำจัดมูลฝอยต้องดำเนินการ ดังต่อไปนี้

1. กำจัดมูลฝอยโดยวิธีหนึ่งวิธีใดตามที่กำหนดในเทศบัญญัตินี้ โดยให้ศึกษาความเหมาะสมและความเป็นไปได้ก่อนทำการก่อสร้างระบบกำจัดมูลฝอย และมีมาตรการควบคุมกำกับการดำเนินงานกำจัด มูลฝอยในแต่ละวิธีให้เป็นไปตามสุขลักษณะการจัดการมูลฝอย เพื่อป้องกันไม่ให้ส่งผลกระทบต่อสุขภาพของประชาชนและสิ่งแวดล้อม
2. ไม่นำสิ่งของที่ไม่ใช้แล้วหรือของเสียทั้งหมดที่เกิดขึ้นจากการประกอบกิจการโรงงาน ของเสียจากวัตถุดิบ ของเสียที่เกิดขึ้นในกระบวนการผลิต ของเสียที่เป็นผลิตภัณฑ์เสื่อมคุณภาพ และของเสียอันตรายตามกฎหมายว่าด้วยโรงงาน มูลฝอยติดเชื้อ และมูลฝอยที่เป็นพิษหรืออันตรายจากชุมชนมากำจัดร่วมกับมูลฝอย

ข้อ 2๔ การกำจัดมูลฝอยให้ดำเนินการตามวิธีหนึ่งวิธีใด ดังต่อไปนี้

1. การฝังกลบอย่างถูกหลักสุขาภิบาล
2. การกำจัดด้วยพลังงานความร้อน
3. การหมักทำปุ๋ยและการหมักทำก๊าซชีวภาพ
4. การแปรสภาพเป็นเชื้อเพลิงหรือพลังงาน
5. วิธีอื่นตามที่กระทรวงมหาดไทยกำหนดหรือคณะกรรมการจังหวัดให้คำแนะนำ

ข้อ ๒๕ การฝังกลบอย่างถูกหลักสุขาภิบาล ต้องดำเนินการให้เป็นไปตามกฎหมายที่เกี่ยวข้อง ผลการศึกษาความเหมาะสมและความเป็นไปได้ และให้เป็นไปตามหลักเกณฑ์และสุขลักษณะ ดังต่อไปนี้

1. มีสถานที่ตั้งเหมาะสม มีบริเวณเพียงพอในการฝังกลบโดยไม่ก่อให้เกิดอันตรายเหตุรำคาญหรือความเสียหายต่อบุคคลหรือทรัพย์สินของผู้อื่นด้วย
2. มีพื้นที่แนวกันชนโดยรอบภายในอาณาเขตของสถานที่ฝังกลบมูลฝอยเพื่อจัดเป็นพื้นที่สำหรับปลูกต้นไม้ ถนน รางระบายน้ำผิวดิน เพื่อลดปัญหาด้านทัศนียภาพจากการฝังกลบ และปัญหากลิ่นรบกวน
3. มีระบบป้องกันการปนเปื้อนของน้ำใต้ดินจากน้ำชะมูลฝอย โดยมีการบดอัดก้นบ่อด้านล่างและด้านข้างให้แน่นและปูด้วยแผ่นวัสดุกันซึม
4. มีระบบรวบรวมน้ำชะมูลฝอยจากก้นบ่อเพื่อส่งไปยังระบบบำบัดน้ำเสียที่สามารถป้องกันการปนเปื้อนน้ำใต้ดิน และมีกระบวนการบำบัดน้ำชะมูลฝอยให้ได้มาตรฐานน้ำทิ้งตามกฎหมายที่เกี่ยวข้อง
5. มีการใช้ดินหรือวัสดุอื่นกลบทับทุกครั้งที่มีการนำมูลฝอยไปฝังกลบ และปิดการฝังกลบเมื่อบ่อฝังกลบเต็ม โดยปิดทับหน้าบ่อฝังกลบด้วยดินหนาอย่างน้อยหกสิบเซนติเมตรหรือวัสดุอื่นที่เหมาะสมเพื่อป้องกันกลิ่น การปลิวของมูลฝอย ไม่เป็นแหล่งเพาะพันธุ์สัตว์และแมลงพาหะนำโรค รวมทั้งไม่ส่งผลกระทบต่อสิ่งแวดล้อม
6. มีการป้องกันสัตว์และแมลงพาหะนำโรค ฝุ่นละออง กลิ่น เสียง ความสั่นสะเทือน หรือการดำเนินการที่อาจก่อให้เกิดเหตุรำคาญ หรือผลกระทบต่อสุขภาพของประชาชนตามกฎหมายที่เกี่ยวข้อง
7. ต้องมีระบบรวบรวมและระบายก๊าซออกจากหลุมฝังกลบ และมีระบบเผาทำลายก๊าซ หรือมีระบบนำก๊าซไปใช้ประโยชน์เป็นเชื้อเพลิงหรือใช้ประโยชน์อย่างอื่น
8. มีบ่อสำหรับตรวจสอบการปนเปื้อนของน้ำใต้ดิน และในระหว่างการดำเนินการฝังกลบให้รายงานผลการตรวจสอบคุณภาพน้ำต่อราชการส่วนท้องถิ่นด้วย

ข้อ ๒๖ การเผาในเตาเผาต้องดำเนินการให้เป็นไปตามกฎหมายที่เกี่ยวข้องผลการศึกษาความเหมาะสมและความเป็นไปได้ และให้เป็นไปตามหลักเกณฑ์และสุขลักษณะ ดังต่อไปนี้

1. มีสถานที่ตั้งเหมาะสม มีขนาดพื้นที่เหมาะสมกับกระบวนการเผามูลฝอย มีการระบายอากาศและแสงสว่างที่เพียงพอต่อการปฏิบัติงาน
2. มีที่พักรวมมูลฝอยที่เป็นไปตามหลักเกณฑ์และสุขลักษณะตามเทศบัญญัตินี้
3. มีพื้นที่แนวกันชนโดยรอบอาณาเขตของสถานที่เผามูลฝอยเพื่อจัดเป็นพื้นที่สำหรับปลูกต้นไม้ ถนน รางระบายน้ำผิวดิน เพื่อลดปัญหาด้านทัศนียภาพจากการเผาและปัญหากลิ่นรบกวน
4. ต้องเผามูลฝอยที่อุณหภูมิไม่ต่ำกว่าแปดร้อยห้าสิบองศาเซลเซียส และมีระบบควบคุมคุณภาพอากาศที่ปล่อยออกจากปล่องเตาเผามูลฝอยให้ได้มาตรฐานควบคุมการปล่อยทิ้งอากาศเสียจากเตาเผามูลฝอยตามกฎหมายที่เกี่ยวข้อง
5. มีการป้องกันสัตว์และแมลงพาหะนำโรค ฝุ่นละออง กลิ่น เสียง ความสั่นสะเทือน หรือการดำเนินการที่อาจก่อให้เกิดเหตุรำคาญ หรือผลกระทบต่อสุขภาพของประชาชนตามกฎหมายที่เกี่ยวข้อง
6. มีการบำบัดน้ำเสียจากระบบกำจัด และน้ำเสียใดๆ ทั้งหมดที่เกิดขึ้นภายในสถานที่กำจัดให้ได้มาตรฐานตามกฎหมายที่เกี่ยวข้อง
7. มีพื้นที่สำหรับเก็บเถ้าหนักที่มีการป้องกันผลกระทบต่อสิ่งแวดล้อม และมีระบบในการนำเถ้าหนักไปกำจัดเป็นประจำ โดยใช้วิธีการฝังกลบอย่างถูกหลักสุขาภิบาลที่มีการป้องกันน้ำชะขี้เถ้าปนเปื้อนแหล่งน้ำผิวดินและใต้ดิน หรือมีระบบการนำเถ้าหนักไปใช้ประโยชน์อย่างอื่น
8. มีพื้นที่สำหรับเก็บเถ้าลอยที่มีการป้องกันผลกระทบต่อสิ่งแวดล้อม และมีระบบในการนำเถ้าลอยออกไปกำจัดเป็นประจำ โดยใช้วิธีการฝังกลบอย่างปลอดภัยตามกฎหมายที่เกี่ยวข้องหรือมีระบบการนำเถ้าลอยไปใช้ประโยชน์อย่างอื่น

ข้อ ๒๗ การหมักทำปุ๋ยและการหมักทำก๊าซชีวภาพ ต้องดำเนินการให้เป็นไปตามกฎหมายที่เกี่ยวข้อง ผลการศึกษาความเหมาะสมและความเป็นไปได้ และให้เป็นไปตามหลักเกณฑ์และสุขลักษณะ ดังต่อไปนี้

1. มีสถานที่ตั้งเหมาะสม
2. มีระบบคัดแยกมูลฝอยเพื่อนำมาหมักทำปุ๋ยหรือก๊าซชีวภาพ ซึ่งอาจมีอาคารที่มีขนาดพื้นที่เหมาะสม และมีการระบายอากาศและแสงสว่างที่เพียงพอต่อการคัดแยกดังกล่าว
3. มีระบบบำบัดกลิ่นจากมูลฝอยภายในอาคารคัดแยกมูลฝอย
4. มีการป้องกันสัตว์และแมลงพาหะนำโรค ฝุ่นละออง กลิ่น เสียง ความสั่นสะเทือน หรือการดำเนินการที่อาจก่อให้เกิดเหตุรำคาญ หรือผลกระทบต่อสุขภาพของประชาชนตามกฎหมายที่เกี่ยวข้อง
5. มูลฝอยจากการคัดแยกส่วนที่หมักทำปุ๋ยหรือหมักทำก๊าซชีวภาพไม่ได้ ต้องมีระบบกำจัดหรือส่งไปกำจัดโดยวิธีการฝังกลบอย่างถูกหลักสุขาภิบาลหรือการเผาในเตาเผา หรืออาจมีการนำมูลฝอยที่นำกลับมาใช้ใหม่ได้ไปใช้ประโยชน์
6. ต้องบำบัดน้ำชะมูลฝอย น้ำเสียจากสถานที่คัดแยก และสถานที่หมักทำปุ๋ยหรือก๊าซชีวภาพให้ได้คุณภาพมาตรฐานตามกฎหมายที่เกี่ยวข้อง
7. กรณีหมักทำก๊าซชีวภาพ บ่อหมักต้องเป็นระบบปิด มีการนำก๊าซชีวภาพไปใช้ประโยชน์ และมีระบบเผาก๊าซทิ้งกรณีระบบการใช้ประโยชน์จากการใช้ประโยชน์จากก๊าซชีวภาพหยุดการทำงาน

ข้อ ๒๘ การกำจัดแบบผสมผสานโดยใช้วิธีการกำจัดมูลฝอยมากกว่าหนึ่งวิธีต้องดำเนินการให้เป็นไปตามหลักเกณฑ์และสุขลักษณะของแต่ละวิธีที่กำหนดตามเทศบัญญัตินี้

หมวด 3

หลักเกณฑ์ วิธีการ และมาตรการเกี่ยวกับสุขลักษณะในการจัดการสิ่งปฏิกูล

ข้อ ๒๙ เจ้าของหรือผู้ครอบครองอาคาร หรือสถานที่ที่ให้บริการส้วมส่วนรวมต้องดำเนินการให้ส้วมดังกล่าวถูกสุขลักษณะตลอดเวลาที่เปิดให้บริการ ดังต่อไปนี้

(๑) จัดให้มีภาชนะรองรับมูลฝอยที่ถูกสุขลักษณะ สะอาด มีฝาปิดมิดชิด และอยู่ในสภาพดี ไม่รั่วซึม ตั้งอยู่ในบริเวณอ่างล้างมือหรือบริเวณใกล้เคียง

(๒) จัดให้มีสบู่สำหรับล้างมือซึ่งพร้อมใช้งานได้

(๓) ดูแลพื้น ผนัง เพดาน โถส้วม โถปัสสาวะ และที่กดเปิดปิดน้ำของโถส้วม และโถปัสสาวะให้สะอาด รวมทั้งต้องบำรุงรักษาให้พร้อมใช้งานได้

(๔) จัดให้มีถังเก็บกักสิ่งปฏิกูลที่มีสภาพดี ไม่ชำรุด ไม่แตก หรือรั่วซึม สามารถป้องกันสัตว์และแมลงพาหะนำโรค เมื่อถังเก็บกักสิ่งปฏิกูลเต็มหรือเลิกใช้งานต้องขนสิ่งปฏิกูลไปกำจัดให้ได้มาตรฐาน

ข้อ 3๐ การกำจัดสิ่งปฏิกูลไม่ว่าจะใช้วิธีการใด การนำน้ำทิ้งและกากตะกอนที่ผ่านการกำจัดสิ่งปฏิกูลแล้วไปใช้ประโยชน์หรือปล่อยออกสู่สิ่งแวดล้อมต้องได้มาตรฐานตามกฎหมายที่เกี่ยวข้อง

ข้อ 3๑ ผู้ปฏิบัติงานกำจัดสิ่งปฏิกูลต้องได้รับการตรวจสุขภาพประจำปี และผ่านการฝึกอบรมความรู้เกี่ยวกับการจัดการสิ่งปฏิกูลตามหลักสูตรที่กระทรวงสาธารณสุขกำหนด

ข้อ 3๒ ในสถานที่กำจัดสิ่งปฏิกูลต้องจัดให้มีอุปกรณ์ป้องกันอันตรายที่เหมาะสมสำหรับผู้ปฏิบัติงานกำจัดสิ่งปฏิกูล และมีอุปกรณ์หรือเครื่องมือป้องกันอุบัติเหตุที่อาจเกิดขึ้นจากการปฏิบัติงาน ตลอดจนเครื่องมือปฐมพยาบาลเบื้องต้นติดตั้งไว้

ข้อ ๓๓ ผู้ปฏิบัติงานกำจัดสิ่งปฏิกูลต้องสวมเสื้อคลุม ถุงมือยางหนา ผ้ายางกันเปื้อน ผ้าปิดปาก ปิดจมูกและสวมรองเท้าพื้นยางหุ้มแข้ง และต้องทำความสะอาดเสื้อคลุม ถุงมือยางหนา ผ้ายาง กันเปื้อน และรองเท้าพื้นยางหุ้มแข้ง ทุกครั้งหลังการปฏิบัติงาน

หมวด 4

ใบอนุญาต

ข้อ ๓๔ ห้ามมิให้ผู้ใดดำเนินกิจการรับทำการขน หรือกำจัดสิ่งปฏิกูลหรือมูลฝอย โดยทำเป็นธุรกิจหรือโดยได้รับประโยชน์ตอบแทนด้วยการคิดค่าบริการ เว้นแต่จะได้รับใบอนุญาตจากเจ้าพนักงานท้องถิ่น

ใบอนุญาตตามวรรคหนึ่งให้มีอายุดังต่อไปนี้

1. ใบอนุญาตรับทำการเก็บและขนสิ่งปฏิกูลและมูลฝอยให้มีอายุหนึ่งปีนับแต่วันออกใบอนุญาต
2. ใบอนุญาตกำจัดสิ่งปฏิกูลและมูลฝอยให้มีอายุห้าปีนับแต่วันออกใบอนุญาต
3. ใบอนุญาตหาประโยชน์จากการจัดการสิ่งปฏิกูลและมูลฝอยให้มีอายุห้าปีนับแต่วันออกใบอนุญาต

การขอต่ออายุใบอนุญาตจะต้องยื่นคำขอก่อนใบอนุญาตสิ้นอายุ เมื่อได้ยื่นคำขอพร้อมกับชำระค่าธรรมเนียมแล้วให้ประกอบกิจการต่อไปได้จนกว่าเจ้าพนักงานท้องถิ่นจะสั่งไม่ต่ออายุใบอนุญาต

ข้อ ๓๕ ผู้ใดประสงค์จะเป็นผู้ดำเนินกิจการรับทำการขน หรือกำจัดสิ่งปฏิกูลหรือมูลฝอยโดยทำเป็นธุรกิจหรือโดยได้รับประโยชน์ตอบแทนด้วยการคิดค่าบริการในเขตราชการส่วนท้องถิ่น จะต้องยื่นคำขอรับใบอนุญาตตามแบบที่กำหนดไว้ท้ายเทศบัญญัตินี้ พร้อมกับเอกสารและหลักฐานดังต่อไปนี้

1. สำเนาบัตรประจำตัว (ประชาชน ข้าราชการ พนักงานรัฐวิสาหกิจ)
2. สำเนาใบอนุญาตตามกฎหมายที่เกี่ยวข้อง
3. แผนการจัดการสิ่งปฏิกูลหรือมูลฝอย โดยอย่างน้อยต้องประกอบด้วยอุปกรณ์ เครื่องมือ สถานที่ที่ใช้ในการกำจัดสิ่งปฏิกูลและมูลฝอย
4. อื่นๆ ตามที่เทศบาลกำหนด

ข้อ ๓๖ ผู้ได้รับอนุญาตต้องมารับใบอนุญาตภายในสิบห้านับแต่วันที่ได้รับหนังสือ แจ้งการอนุญาตจากเจ้าพนักงานท้องถิ่น เว้นแต่จะมีเหตุอันสมควรและได้แจ้งต่อเจ้าพนักงานท้องถิ่นทราบแล้ว

ข้อ ๓๗ ผู้ได้รับอนุญาตตามเทศบัญญัตินี้ ต้องแสดงใบอนุญาตไว้โดยเปิดเผยและ เห็นง่าย ณ สถานที่ประกอบกิจการตลอดเวลาที่ประกอบกิจการ

ข้อ ๓๘ ในกรณีที่ใบอนุญาตสูญหาย ถูกทำลาย หรือชำรุดในสาระที่สำคัญ ให้ผู้ได้รับใบอนุญาตยื่นคำขอรับใบแทนใบอนุญาตภายในสิบห้าวันนับแต่วันนับแต่วันที่ได้ทราบถึงการสูญหาย ถูกทำลาย หรือชำรุด

การขอรับใบแทนใบอนุญาตและการออกใบแทนใบอนุญาตให้เป็นไปตามหลักเกณฑ์ วิธีการ และเงื่อนไข ดังต่อไปนี้

1. ในกรณีใบอนุญาตสูญหาย ให้ผู้ยื่นคำขอรับใบแทนใบอนุญาตนำสำเนาบันทึกการแจ้งความต่อพนักงานเจ้าหน้าที่แห่งท้องถิ่นประกอบด้วย
2. ในกรณีใบอนุญาตถูกทำลาย หรือชำรุดในสาระที่สำคัญ ให้ผู้ยื่นคำขอรับใบแทนใบอนุญาตนำใบอนุญาตเดิมเท่าที่เหลืออยู่มาแสดงต่อเจ้าพนักงานท้องถิ่นประกอบด้วย

ข้อ ๓๙ ในกรณีที่ปรากฏว่าผู้รับใบอนุญาตตามเทศบัญญัตินี้ ไม่ปฏิบัติหรือ ปฏิบัติไม่ถูกต้องตามเทศบัญญัตินี้ หรือเงื่อนไขที่ระบุไว้ในใบอนุญาตในเรื่องที่กำหนดไว้เกี่ยวกับการประกอบกิจการตามที่ได้รับใบอนุญาตตามเทศบัญญัตินี้ เจ้าพนักงานท้องถิ่นมีอำนาจสั่งพักใช้ใบอนุญาตได้ภายในเวลาที่เห็นสมควรแต่ต้องไม่เกินสิบห้าวัน

ข้อ 4๐ เจ้าพนักงานท้องถิ่นมีอำนาจออกคำสั่งเพิกถอนใบอนุญาตเมื่อปรากฏว่าผู้รับใบอนุญาต

1. ถูกสั่งพักใช้ใบอนุญาตตั้งแต่สองครั้งขึ้นไปและมีเหตุที่จะต้องถูกสั่งพักใช้ใบอนุญาตอีก
2. ต้องคำพิพากษาถึงที่สุดว่าได้กระทำความผิดตามพระราชบัญญัติการสาธารณสุข พ.ศ. ๒๕๓๕ แก้ไขเพิ่มเติมถึง(ฉบับที่ ๓) พ.ศ. 2560หรือพระราชบัญญัติรักษาความสะอาดและความเป็นระเบียบเรียบร้อยของบ้านเมือง พ.ศ. 2535 แก้ไขเพิ่มเติมถึง(ฉบับที่ ๒) พ.ศ. 2560

ข้อ 4๑ คำสั่งพักใช้ใบอนุญาตและคำสั่งเพิกถอนใบอนุญาต ให้ทำเป็นหนังสือแจ้งให้ผู้รับใบอนุญาตทราบ ในกรณีที่ไม่พบผู้รับใบอนุญาต หรือผู้รับใบอนุญาตไม่ยอมรับคำสั่งดังกล่าว ให้ส่งคำสั่งโดยทางไปรษณีย์ตอบรับ หรือให้ปิดคำสั่งนั้นไว้ในที่เปิดเผยเห็นได้ง่าย ณ ภูมิลำเนาหรือสำนักทำการงานของผู้รับใบอนุญาตและให้ถือว่าผู้รับใบอนุญาตนั้นได้รับทราบคำสั่งแล้วตั้งแต่เวลาที่คำสั่งไปถึง หรือวันปิดคำสั่งแล้วแต่กรณี

ข้อ ๔๒ ผู้ถูกสั่งเพิกถอนใบอนุญาตจะขอรับใบอนุญาตสำหรับการประกอบกิจการที่ถูกเพิกถอนใบอนุญาตอีกไม่ได้จนกว่าจะพ้นกำหนดหนึ่งปีนับแต่วันที่ถูกสั่งเพิกถอนใบอนุญาต

หมวด 5

ค่าธรรมเนียมและค่าปรับ

ข้อ ๔๓ เจ้าของหรือผู้ครอบครองอาคารหรือสถานที่ใดๆ ซึ่งอยู่ในเขตพื้นที่การให้บริการขนสิ่งปฏิกูลหรือมูลฝอยของเทศบาลจะต้องเสียค่าธรรมเนียมการให้บริการขน และกำจัดสิ่งปฏิกูลหรือมูลฝอยแก่เทศบาลตามอัตราที่กำหนดไว้ท้ายเทศบัญญัตินี้

ข้อ ๔๔ ผู้ได้รับอนุญาตต้องเสียค่าธรรมเนียมการออกใบอนุญาตตามอัตราที่กำหนดไว้ท้ายเทศบัญญัตินี้ในวันที่มารับใบอนุญาตสำหรับกรณีที่เป็นการขอรับใบอนุญาตครั้งแรก หรือก่อนใบอนุญาตสิ้นอายุสำหรับกรณีที่เป็นการขอต่ออายุใบอนุญาต ตลอดเวลาที่ยังดำเนินกิจการนั้น ถ้ามิได้เสียค่าธรรมเนียมภายในเวลาที่กำหนด ให้ชำระค่าปรับเพิ่มขึ้นอีกร้อยละยี่สิบของจำนวนค่าธรรมเนียมที่ค้างชำระ เว้นแต่ผู้ได้รับใบอนุญาตจะได้บอกเลิกการดำเนินกิจการนั้นก่อนถึงกำหนดการเสียค่าธรรมเนียมครั้งต่อไป

ในกรณีที่ผู้มีหน้าที่ต้องเสียค่าธรรมเนียมตามวรรคหนึ่งค้างชำระค่าธรรมเนียมติดต่อกันเกินกว่าสองครั้ง ให้เจ้าพนักงานท้องถิ่นมีอำนาจสั่งให้ผู้นั้นหยุดการดำเนินกิจการไว้จนกว่าจะได้เสียค่าธรรมเนียมและค่าปรับจนครบจำนวน

ข้อ ๔๕ บรรดาค่าธรรมเนียมและค่าปรับตามเทศบัญญัตินี้ ให้เป็นรายได้ของเทศบาล

หมวด 6

ค่าบริการขั้นสูง

ข้อ ๔๖ ผู้ได้รับใบอนุญาตให้เป็นผู้ดำเนินกิจการตามเทศบัญญัตินี้จะพึงเรียกเก็บค่าบริการจากผู้ใช้บริการได้ไม่เกินอัตราค่าบริการขั้นสูงตามที่กำหนดไว้ท้ายเทศบัญญัตินี้

หมวด 7

บทกำหนดโทษ

ข้อ ๔๗ ผู้ใดฝ่าฝืนคำสั่งของเจ้าพนักงานหรือไม่ปฏิบัติตามเทศบัญญัตินี้ต้องระวางโทษปรับไม่เกินหนึ่งพันบาท หรือตามที่กำหนดไว้ในบทกำหนดโทษแห่งพระราชบัญญัติรักษาความสะอาดและความเป็นระเบียบเรียบร้อยของบ้านเมืองพ.ศ. 2535 และแก้ไขเพิ่มเติมถึง(ฉบับที่ 2) พ.ศ. 2560 และพระราชบัญญัติการสาธารณสุข พ.ศ. 2535 แก้ไขเพิ่มเติมถึง(ฉบับที่ ๓) พ.ศ. 2560

หมวด 8

บทเฉพาะกาล

ข้อ ๔๘ ผู้ได้รับใบอนุญาตประกอบกิจการตามเทศบัญญัติซึ่งถูกยกเลิกโดยเทศบัญญัตินี้อยู่แล้วในวันที่เทศบัญญัตินี้ใช้บังคับและกิจการนั้นมีลักษณะเช่นเดียวกับกิจการที่ต้องได้รับใบอนุญาตตามเทศบัญญัตินี้ ให้ผู้นั้นประกอบกิจการต่อไปได้เสมือนเป็นผู้ได้รับใบอนุญาต ตามเทศบัญญัตินี้แล้ว แต่เมื่อใบอนุญาตดังกล่าวสิ้นอายุและผู้นั้นยังประสงค์จะดำเนินกิจการต่อไป ผู้นั้นจะต้องมาดำเนินการขอรับใบอนุญาตตามเทศบัญญัตินี้ก่อนการดำเนินการ

ประกาศ ณ วันที่ เดือน พ.ศ.

(ลงชื่อ)

(นายเสมอ จำรักษา)

นายกเทศมนตรีตำบลโพนแพง

เห็นชอบ

ลงชื่อ

นายอำเภออากาศอำนวย ปฏิบัติราชการแทน

ผู้ว่าราชการจังหวัดสกลนคร

อัตราค่าธรรมเนียมการให้บริการขน กำจัด และการออกใบอนุญาต

ท้ายเทศบัญญัติเทศบาลตำบลโพนแพง เรื่อง การจัดการสิ่งปฏิกูลและมูลฝอย

พ.ศ. ............................

๑. ค่าขนมูลฝอย

(ก) ค่าขนมูลฝอย เป็นรายเดือน

๑) กรณีที่มีปริมาณวันหนึ่งไม่เกิน ๒๐ ลิตร เดือนละ ๒๐ บาท

๒) กรณีที่มีปริมาณวันหนึ่งเกิน ๒๐ ลิตร แต่ไม่เกิน ๑๐๐ ลิตร เดือนละ ๔๐ บาท

๓) กรณีที่มีปริมาณวันหนึ่งเกิน ๑๐๐ ลิตร

แต่ไม่เกิน ๕๐๐ ลิตร เดือนละ ๖๐ บาท

๔) กรณีที่มีปริมาณวันหนึ่งเกิน ๕๐๐ ลิตร เดือนละ ๑๐๐ บาท

(ข) ค่าขนมูลฝอย เป็นครั้งคราว

๑) กรณีที่มีปริมาณไม่เกิน ๕๐๐ ลิตร ครั้งละ ๑๐๐ บาท

๒) กรณีที่มีปริมาณเกิน ๕๐๐ ลิตร แต่ไม่เกิน ๑ ลูกบาศก์เมตร ครั้งละ ๒๐๐ บาท

๓) กรณีที่มีปริมาณเกิน ๑ ลูกบาศก์เมตร ให้คิดเป็นหน่วย

ทุกๆ ๑ ลูกบาศก์เมตรในอัตราต่อหน่วย หน่วยละ ๑๐๐ บาท

(ค) ค่าเก็บขนมูลฝอยสำหรับร้านค้า สถานประกอบการ ตลาด โรงงาน เดือนละ ๓๐ บาท

๑) กรณีมีปริมาณมูลฝอยเกิน ๑๐๐ ลิตรต่อวัน ไมเกิน ๕๐๐ ลิตร เดือนละ ๑๐๐ บาท

๒) กรณีมีปริมาณมูลฝอยเกิน ๕๐๐ ลิตรต่อวันไม่เกิน ๑ ลูกบาศก์เมตร เดือนละ ๕๐๐ บาท

๓) กรณีมีปริมาณวันหนึ่งเกิน ๑ ลูกบาศก์เมตร เดือนละ ๑,๐๐๐ บาท

๒. ค่าขนสิ่งปฏิกูล ครั้งหนึ่งๆ

คิดในอัตรา ลูกบาศก์เมตรละ ๒๐๐ บาท

(เศษไม่เกินครึ่งลูกบาศก์เมตร ให้คิดเท่ากับครึ่งลูกบาศก์เมตร

เศษเกินครึ่งลูกบาศก์เมตร ให้คิดเท่ากับ ๑ ลูกบาศก์เมตร)

๓. ค่ากำจัดสิ่งปฏิกูล ครั้งหนึ่งๆ

คิดในอัตรา ลูกบาศก์เมตรละ ๒๐๐ บาท

(เศษไม่เกินครึ่งลูกบาศก์เมตร ให้คิดเท่ากับครึ่งลูกบาศก์เมตร

เศษเกินครึ่งลูกบาศก์เมตร ให้คิดเท่ากับ ๑ ลูกบาศก์เมตร)

๔. ค่าธรรมเนียมในการออกใบอนุญาตดำเนินกิจการรับทำการขน หรือกำจัดมูลฝอยโดยทำเป็นธุรกิจหรือได้รับประโยชน์ตอบแทนด้วยการคิดค่าบริการหรือหาประโยชน์จากการจัดการสิ่งปฏิกูลและมูลฝอย

(ก) รับทำการขนมูลฝอย ฉบับละ ๓,๐๐๐ บาท

(ข) รับทำการกำจัดมูลฝอย ฉบับละ ๓,๐๐๐ บาท

(ค) รับทำการขนสิ่งปฏิกูล ฉบับละ ๓,๐๐๐ บาท

(ง) รับทำการกำจัดสิ่งปฏิกูล ฉบับละ ๓,๐๐๐ บาท

(จ) หาประโยชน์จากการจัดการสิ่งปฏิกูลและมูลฝอย ฉบับละ ๒,๐๐๐ บาท

อัตราค่าธรรมเนียมขั้นสูง

การให้บริการขนหรือกำจัดสิ่งปฏิกูลและมูลฝอย

ท้ายเทศบัญญัติเทศบาลตำบลโพนแพง เรื่อง การจัดการสิ่งปฏิกูลและมูลฝอย

พ.ศ. .......................

๑. ค่าขนมูลฝอย

(ก) ค่าขนมูลฝอย เป็นรายเดือน

๑) กรณีที่มีปริมาณวันหนึ่งไม่เกิน ๒๐ ลิตร เดือนละ ๓๐ บาท

๒) กรณีที่มีปริมาณวันหนึ่งเกิน ๒๐ ลิตร แต่ไม่เกิน ๑๐๐ ลิตร เดือนละ ๕๐ บาท

๓) กรณีที่มีปริมาณวันหนึ่งเกิน ๑๐๐ ลิตร

แต่ไม่เกิน ๕๐๐ ลิตร เดือนละ ๗๐ บาท

๔) กรณีที่มีปริมาณวันหนึ่งเกิน ๕๐๐ ลิตร เดือนละ ๑๒๐ บาท

(ข) ค่าขนมูลฝอย เป็นครั้งคราว

๑) กรณีที่มีปริมาณไม่เกิน ๕๐๐ ลิตร ครั้งละ ๑๕๐ บาท

๒) กรณีที่มีปริมาณเกิน ๕๐๐ ลิตร แต่ไม่เกิน ๑ ลูกบาศก์เมตร ครั้งละ ๒๕๐ บาท

๓) กรณีที่มีปริมาณเกิน ๑ ลูกบาศก์เมตร ให้คิดเป็นหน่วย

ทุกๆ ๑ ลูกบาศก์เมตรในอัตราต่อหน่วย หน่วยละ ๑๐๐ บาท

(ค) ค่าเก็บขนมูลฝอยสำหรับร้านค้า สถานประกอบการ ตลาด โรงงาน เดือนละ ๕๐ บาท

๑) กรณีมีปริมาณมูลฝอยเกิน ๑๐๐ ลิตรต่อวัน ไมเกิน ๕๐๐ ลิตร เดือนละ ๒๐๐ บาท

๒) กรณีมีปริมาณมูลฝอยเกิน ๕๐๐ ลิตรต่อวันไม่เกิน ๑ ลูกบาศก์เมตร เดือนละ ๕๐๐ บาท

๓) กรณีมีปริมาณวันหนึ่งเกิน ๑ ลูกบาศก์เมตร เดือนละ ๑,๐๐๐ บาท

๒. ค่าขนสิ่งปฏิกูล ครั้งหนึ่งๆ

คิดในอัตรา ลูกบาศก์เมตรละ ๒๐๐ บาท

(เศษไม่เกินครึ่งลูกบาศก์เมตร ให้คิดเท่ากับครึ่งลูกบาศก์เมตร

เศษเกินครึ่งลูกบาศก์เมตร ให้คิดเท่ากับ ๑ ลูกบาศก์เมตร)

๓. ค่ากำจัดสิ่งปฏิกูล ครั้งหนึ่งๆ

คิดในอัตรา ลูกบาศก์เมตรละ ๒๐๐ บาท

(เศษไม่เกินครึ่งลูกบาศก์เมตร ให้คิดเท่ากับครึ่งลูกบาศก์เมตร

เศษเกินครึ่งลูกบาศก์เมตร ให้คิดเท่ากับ ๑ ลูกบาศก์เมตร)